<classify> OFISA Madini mkoani Tabora, Marwa Getenyi amefikishwa katika Mahakama ya Hakimu Mkazi wa Mahakama ya Mkoa akikabiliwa na mashitaka mawili ya kughushi nyaraka. Upande wa mashitaka ukiongozwa na wakili wa serikali, Deusdedit Rwegire ulidai mbele ya Hakimu, Jocktan Rushwela kuwa mtuhumiwa alitenda makosa hayo Agosti 4, mwaka jana katika ofisi za madini, Tabora. Ilidaiwa kuwa siku hiyo katika ofisi za madini mjini hapa, mtuhumiwa akiwa na nia ya kufanya udanganyifu alitoa kibali cha kusafisha madini chenye namba TBR 000972018 kwa Nawabu Ashraf huku akijua siyo halali.Wakili Rwegire alidai katika shitaka la pili kuwa siku hiyo mtuhumiwa alighushi kibali cha kusafisha madini namba KHM 0862018 kwa Nawabu Ashraf huku akijua kwamba siyo halali.Mtuhumiwa alikana makosa hayo na yupo nje kwa dhamana ya watu wawili hadi Aprili 25, mwaka huu shauri hilo litakapotajwa na upelelezi wake haujakamilika. Wakati huohuo, Polisi imemfikisha mahakamani Emmanuel Kishiwa kujibu tuhuma za kumnajisi binti yake wa kumzaa.Kishiwa mkazi wa Mwinyi Manispaa ya Tabora alipandishwa kizimbani mbele ya Hakimu Mkazi Mfawidhi wa Wilaya, Sarafina Nsana akituhumiwa kumnajisi. Upande wa mashitaka ukiongozwa na wakili wa serikali, Tumaini Pius ulidai mahakamani hapo kuwa mtuhumiwa alimwingilia mtoto huyo ambaye ni mwanafunzi wa darasa la tano.Wakili Pius alisema mtuhumiwa alifanya tukio hilo huku akijua kwamba mtoto ni wake wa kumzaa. Ilielezwa kuwa siku ya tukio, usiku mtuhumiwa baada ya kumuingilia binti huyo alimsababishia maumivu makali sehemu zake za siri.Upelelezi wa shauri hilo umekamilika na limepangwa kuanza kusikilizwa Aprili 8, mwaka huu na mtuhumiwa alirudishwa mahabusu kwa kukosa wadhamini.  <topic>: kitaifa 